מבצע אסטוניה

מבצע אסטוניה (באנגלית: Operation Astonia) היה הקרב בו שחררו צבאות בעלות הברית את העיר לה האבר מידי הגרמנים ב-1944 לאחר הפלישה לנורמנדי. המטרה העיקרית בכיבוש העיר הייתה לפתוח את הנמל שלה לפריקת אספקה עבור חיילי בעלות הברית.

 רקע 
בתחילת מלחמת העולם השנייה כבשה גרמניה הנאצית את כל מדינות מערב אירופה, כולל הולנד, בלגיה וצרפת. ב-1942 התחזק החשש של הגרמנים מפני תוכניות של בעלות הברית לפלוש לאירופה ולשחרר אותה מעול הכיבוש. לשם כך בנו את החומה האטלנטית. דגש מיוחד שמו הגרמנים על הגנת ערי הנמל, ובינים גם לה-האבר, שלהערכתם היוו יעד מועדף להשתלטות בעלות הברית.

ביוני 1944 החלה הפלישה לנורמנדי ובעקבותיה נפתחה המערכה במערב אירופה שנועדה להרחיב ולבסס את ראש הגשר ולהדוף את הגרמנים למזרח וצפון צרפת.

כדי לאפשר לאספקה להגיע לכוחות הלוחמים נבנה נמל מאלברי המלאכותי בחוף העיירה ארומאנש. לכל המפקדים של כוחות בעלות הברית היה ברור שנמל בודד זה אינו מספיק ואינו בטוח דיו ויש צורך להרחיב את ראש הגשר צפונה ודרומה כדי להשיג שליטה בנמלים טבעיים בצידה הצרפתי של תעלת למאנש. במסגרת תוכנית זו נכבשו, לאחר הפלישה, נמלים טבעיים כמו אויסטרהאם, שרבור, סן מלו, ברסט ואחרים אך זה לא הספיק והיה צורך לכבוש נמלים נוספים מצפון לאזור הנחיתה ובמיוחד את הנמל הגדול בלה האבר.

 נמל לה האבר 
נכון ל-1944 היה נמל לה האבר הגדול בנמלי תעלת למאנש וכלל כ-13 ק"מ של רציפים. בתקופת המלחמה החזיקו יחידות של הארמייה ה-15 הגרמנית את העיר וצפונה לה עד ברוז' שבבלגיה.

הנמל הוגן באופן טבעי על ידי נהר הסן שעובר מדרום לעיר. בנוסף בנו הגרמנים קו הגנה בין העיר לבין הנהר וממזרחה שכלל תעלות קשר, תעלת נ"ט, גדרות תיל, שדות מוקשים ועמדות מבוצרות. במגנן זה הציבו הגרמנים, לפני הפלישה לנורמנדי, כ-115 תותחי שדה ותותחי נ"ט וכן מרגמות ומספר רב של מקלעים כשריכוז אמצעי הגנה הוצב סביב הכניסה לנמל. קו הגנה זה יועד לכ-14,000 חיילים.

בתקופת "מבצע אסטוניה" לכיבוש העיר נמצאו בה כ-50,000 אזרחים מתוך כ-160,000 שחיו בה לפני יוני 1944. ניסיון לשחרר חלק מהאזרחים לא צלח.

 מבצע אסטוניה 
 טרום המבצע 
נמל לה האבר היה יעד לכיבוש על ידי בעלות הברית אך נמצא מחוץ לגזרת הנחיתה ולכן לא נכבש ביוני 1944. לפי המודיעין של בעלות הברית נמצאו בנמל ספינות טורפדו וצוללות זעירות גרמניות לכן הפעיל פיקוד כוח הפלישה מסך עשן מעל הנמל כדי למנוע ירי ארטילרי ותנועת ספינות גרמניות שתפרענה לנחיתה וכן הקצה צי ספינות מלחמה כדי למנוע מהספינות הגרמניות לצאת מהנמל ולאיים על חופי הנחיתה.

בחודשים הבאים, בזמן התבססות והרחבת ראש הגשר של בעלות הברית בנורמנדי, המשיך צי בעלות הברית להתמודד עם הכוחות הגרמנים בנמל לה האבר ואף איבד מספר אוניות כשמנגד גרם לנזק רב לרוב האוניות הגרמניות.

במקביל לפעילות צי בעלות הברית מול הנמל פעל גם חיל האוויר הבריטי (RAF) כדי לפגוע במאחזי הגרמנים בנמל ובביצורים מסביבו. שיא הפעילות האווירית התחולל ב-14 ביוני 1944 כשמאות מטוסים מדגמים שונים הפציצו את הנמל וסביבתו וגרמו לנזקים כבדים למעגן, לעמדות הנ"מ ולכ-60 ספינות (בנפח כולל של כ-15,000 טון) ששהו בנמל. התקפה זו הביאנ למותם של כ-1,000 חיילים גרמנים.

על אף המצור הימי והפצצות חיל האוויר הבריטי על נמל לה האבר המשיכו הגרמנים לתקוף מתוך הנמל תוך שימוש בספינות טורפדו מהירות וצוללות זעירות.

 הכוחות המעורבים 
 בעלות הברית 
קבוצת הארמיות ה-21, בפיקודו של גנרל ברנרד מונטגומרי, נעה מחוף נורמנדי לכוון צפון מזרח לכוון בלגיה והולנד. כוח זה הורכב משתי ארמיות: הארמייה הראשונה הקנדית והארמייה השנייה הבריטית כשהארמייה הקנדית, בפיקודו של גנרל הארי קריראר, נעה באגף השמאלי של כוחותיו של מונטגומרי.

מונטגומרי הורה לארמייה הקנדית לכבוש את ערי הנמל לאורך תעלת למאנש ואת ביצורי החומה האטלנטית שתותחיהן איימו על כוחות בעלות הברית כשבין השאר נכללו בתוכנית נמלי לה האבר, דייפ, בולון-סור-מר, קאלה ודנקרק.

בנוסף לכוחות האורגניים של הארמייה הראשונה של קנדה היא תוגברה ביחידות נוספות לצורך המבצע:
הקורפוס הראשון הבריטי, בפיקודו של לוטננט גנרל ג'ון קרוקר, שכלל שתי דיוויזיות רגלים ודיוויזיה משוריינת
 הקורפוס השני הקנדי, בפיקודו של לוטננט גנרל גאי סיימונס, שכלל שתי דיוויזיות רגלים, דיוויזיה משוריינת ועוד בריגדה משוריינת.
 יחידות מהדיוויזיית השריון ה-79 הבריטית שכללו טנקים מיוחדים למטרות צליחת מכשולי מים ופריצת שדות מוקשים וגדרות תיל.

 גרמניה הנאצית 
עיקר הכוח הגרמני הורכב מחיילי רגלים שהיוו חיל מצב שהתבצר סביב העיר בפיקודו של קולונל הרמן-אברהרד וילדרמות' . חיל מצב זה תוגבר על ידי חיילי דיוויזיית הרגלים ה-226  ודיוויזיית הרגלים ה-245 .

בנוסף נמצאו בעיר כוחות של חיל הים הגרמני שאיישו את ספינות הצי הגרמני.

סך הכוחות הגרמניים שהחזיקו בעיר עמד על כ-11,000 חיילים כשההוראה שקיבלו הייתה להילחם עד טיפת דמם האחרונה.

 מהלך הקרב 
המערכה החלה ב-26 באוגוסט 1944 כשכוחות הארמייה הראשונה הקנדית חצו את נהר הסן מדרום לצפון. בגלל רוחב הנהר באזור השפך וקו הביצורים הצפוף שבנו הגרמנים מדרום ללה האבר התקדמו כוחות בעלות הברית במעלה הנהר וחצו אותו לייד העיר רואן, כ-80 ק"מ ממזרח ללה האבר וזאת כדי לתקוף את העיר ממזרח.

איגוף זה אפשר לחלק מהכוחות להתקדם צפונה כדי לכבוש גם את דייפ והנמל שלה.

כהקדמה לתקיפת העיר הוחלט על הפגזתה מהאוויר ומהים תוך סגירת היציאה מהנמל כשעד 30 באוגוסט כל הספינות הגרמניות נמלטו מהנמל או טובעו. ההפגזות מהים נמשכו עד 10 בספטמבר תוך ניהול חילופי אש עם סוללות התותחים הגרמניות הרבות שהוצבו מסביב לעיר ולנמל.

בתאריכים 5–10 בספטמבר הצטרף ה-RAF למבצע ותקף את העמדות הגרמניות בעיר ובנמל.

ב-10 בספטמבר הצטרפה גם הארטילריה של הארמייה הראשונה הקנדית להכנות למהלך הקרקעי וירתה על עמדות הגרמנים. בשלהי אותו היום, בזמן שהארטילריה יורה לפנים, החלה ההתקפה הקרקעית ממזרח בכוח של שתי דיוויזיות: הדיוויזיה ה-49 הבריטית והדיוויזיה ה-51 הבריטית. כח השריון שנלווה לרגלים התמודד עם אדמה ספוגת מים ואיבד כ-40 טנקים.

ב-11 בספטמבר הצליחו הכוחות התוקפים לחדור את קו ההגנה הגרמני תוך הסתייעות משמעותית בטנקי להביור מדגם צ'רצ'יל .

ב-12 בספטמבר הצליחו כוחות הארמייה להגיע למרכז העיר ולצור על הנמל. בצהרי אותו יום נכנעו מפקד הכוח הגרמני, קולונל וילדרמות', וחייליו, הניחו את נשקם ונשלחו למחנה שבויים.

 תוצאות הקרב 
לאחר כיבוש העיר התברר שההפגזות הכבדות מהיבשה, האוויר והים שקדמו לכיבוש הביאו למותם של כ-2,000 אזרחים. לעומת הפגיעות הקשות באזרחים נמצא שהשלב המקדים פגע רק ב-19 חיילים גרמנים והשבית רק 8 מתוך 76 עמדות התותחים שפעלו מתוך עמדות מבוצרות ומבוטנות.

בצד בעלות הברית נמנו כ-500 חללים בעוד שבצד הגרמני נמנו כ-600 חללים וכ-11,300 שבויים.

בנוסף לאזרחים ההרוגים גרמו הפצצות בעלות הברית להרס של כ-12,500 בניינים בעיר, חלקם בתים היסטוריים.

 השימוש בנמל על ידי בעלות הברית
המאמצים להחזיר את הנמל לפעילות החלו כבר למחרת סיום הקרב. יחידות ההנדסה שטיפלו בכך נאלצו להתמודד עם שרידים של כ-350 אוניות טבועות, מוקשים ימיים גרמנים והנזקים שנגרמו לרציפים מההפצצות. אחד האתגרים בהחזרת הנמל לשימוש היה תיקון שער גדול בכניסה אליו שנועד לצמצם את השפעת הגאות והשפל על מפלס המים בנמל. תיקון זה ארך עד סוף נובמבר 1944.

מאחר שהרציפים בנמל לא התאימו לעגינת ספינות תובלה גדולות היה צורך בכלי רכב אמפיביים (כדוגמת DUKW) כדי להוביל אספקה מהאוניות למזחים.

בדצמבר 1944, על אף הקשיים, החל הנמל לפעול ועבדו בו כ-4,000 אזרחים צרפתים שפרקו מדי חודש כ-9,700 טון אספקה שנשלחה מהנמל ברכבות לחזית. בסוף דצמבר ותחילת ינואר 1944 היה הנמל למקור האספקה העיקרי עבור החיילים האמריקאים שנלחמו ב. בתחילת 1945 הובאו לנמל כ-6,000 שבויי מלחמה גרמנים לסייע בפריקת הסחורות שהגיעה לקצב של כ-200,000 טון לחודש ועד מאי נפרקו בנמל מעל 1.2 מיליון טון של אספקה.

בנוסף לאספקה שימש הנמל ב-1945 להורדת תגבורות של מאות אלפי חיילים. כך לדוגמה נחתו בנמל במרץ 1945 כ-250,000 חיילים.

 מבצע פוסילייד 
כמוזכר לעיל, עם כיבוש רואן, על ידי הארמייה הראשונה הקנדית, בשלהי אוגוסט 1944, הוחלט על משלוח כוח לכיבוש העיר דייפ. התוכנית שהותוותה לכיבוש העיר כונתה "מבצע פוסילייד"  והכוח שנשלח לבצע אותה היה הרגימנט הממוכן ה-14 הקנדי . עם הגיעו של הרגימנט לדייפ ב-1 בספטמבר התברר לו שהגרמנים נטשו את העיר לאחר שלא קיבלו הוראה להחזיק בה והכוח נכנס לעיר ללא קרב. הנזקים לנמל דייפ היו מינוריים ובעלות הברית הצליחו להשמיש אותו תוך זמן קצר.

מבחינת הקנדים הייתה זו סגירת מעגל לאחר כישלון הפשיטה על דייפ באוגוסט 1942 בה היו להם כ-1,000 חללים.

 לקריאה נוספת 
 Buckley, John (2014) [2013]. Monty's Men: The British Army and the Liberation of Europe (pbk. ed.). London: Yale University Press. 
 Copp, Terry (2006). Cinderella Army: The Canadians in Northwest Europe, 1944–1945. University of Toronto Press. 
 Doherty, R. (2004). Normandy 1944: The Road to Victory. Staplehurst: Spellmount. 
 Ellis, Major L. F.; et al. (2004a) [1962]. Butler, J. R. M. (ed.). Victory in the West: The Battle of Normandy. History of the Second World War United Kingdom Military Series. Vol. I (repr. Naval & Military Press, Uckfield ed.). London: HMSO. 
 Ellis, L. F.; et al. (2004) [1968]. Butler, Sir James (ed.). Victory in the West: The Defeat of Germany. History of the Second World War, United Kingdom Military Series. Vol. II (pbk. repr. Naval & Military Press Uckfield, UK ed.). London: HMSO. 
 Gooderson, Ian (1998). Air power at the Battlefront: Allied Close Air Support in Europe, 1943-45. Studies in Air Power. London: F. Cass. . OCLC 36858112
 Hinsley, F. H. (1994) [1993]. British Intelligence in the Second World War. Its influence on Strategy and Operations (abridged). History of the Second World War (2nd rev. ed.). London: HMSO. 
 Montgomery, Field Marshal Bernard (1961) [1947]. Normandy to the Baltic. Grey Arrow. Arrow Books. OCLC 65624728
 Morison, Samuel Eliot (1957). The Invasion of France and Germany. History of United States Naval Operations in World War II. Vol. XI. Boston: Little, Brown and Company. OCLC 671874345
 Roskill, S. W. (1998) [1960]. The Navy at War 1939–1945 (Wordsworth, London ed.). Annapolis, Maryland: United States Naval Institute. 
 Saunders, H. St George; Richards, D. (1975) [1954]. Royal Air Force 1939–45: The Fight is Won. Vol. III (pbk. ed.). London: HMSO. 
 Ruppenthal, Roland G. (1959). Logistical Support of the Armies. United States Army in World War II – The European Theater of Operations. Vol. II. Washington, DC: Center of Military History, United States Army. OCLC 8743709
 Shulman, Milton (2003) [1947]. Defeat in the West (repr. Cassell Military Paperbacks ed.). London: Martin Secker & Warburg. 
 Webster, C.; Frankland, N. (1994) [1961]. Butler, J. R. M. (ed.). The Strategic Air Offensive against Germany 1939–1945. History of the Second World War United Kingdom Military series. Vol. III. Part 5 (Imperial War Museum and Battery Press ed.). London: HMSO. 
 Delaforce, Patrick (2000) [1998]. Churchill's Secret Weapons: The Story of Hobart's Funnies. Robert Hale. 
 Delaforce, Patrick (1999) [1995]. The Polar Bears: Monty's Left Flank: From Normandy to the Relief of Holland with the 49th (West Riding) Infantry Division. Chancellor Press. 

 קישורים חיצוניים 

 מבצע אסטוניה, באתר europeremembers.com
 מבצע אסטוניה, באתר codenames.info
 מבצע אסטוניה, באתר historica.fandom.com
 השפעת המלחמה על לה האבר, באתר liberationroute.com
 כוחות ההנדסה במערכה על לה האבר ורואן, באתר history.army.mil, עמודים 360–363, 1954 (בארכיון)
 כוחות התובלה של ארצות הברית במערכה בצרפת במלחמת העולם השנייה, באתר history.army.mil, עמוד 301, 1954 (בארכיון)
 אנדרו קנאפ, הריסת ושחרור לה האבר, ספר באתר JSTORE, הוצאת סייג', 2007
 קולונל סטייסי, המערכה המנצחת – המערכה בצפון מערב אירופה - המערכה בנהר הסן, באתר cmp-cpm.forces.gc.ca, עמוד 279 (בארכיון)


 ביאורים 

 הערות שוליים 

קטגוריה:קרבות זירת מערב אירופה במלחמת העולם השנייה
קטגוריה:1944 בצרפת
קטגוריה:קרבות קנדה במלחמת העולם השנייה
קטגוריה:קרבות הממלכה המאוחדת במלחמת העולם השנייה
קטגוריה:המערכה בנורמנדי: קרבות